Document ID: /fineweb-2-swissfilter-quality_10-filterrobots/filtered/02683.jsonl.gz/2

Reprezentanţii României și ai Moldovei s-au calificat în finala Eurovision 2017
Reprezentanţii României și ai Moldovei s-au calificat în finala Eurovision 2017
Ilinca şi Alex Florea, reprezentanţii României la Eurovision Song Contest 2017, s-au calificat în finala care va avea loc sâmbătă la Kiev, după ce au participat, joi seară, la cea de-a doua semifinală a concursului.
Alături de cei doi, celelalte nouă ţări care s-au calificat în finală, joi, au fost: Bulgaria, Belarus, Croaţia, Ungaria, Danemarca, Israel, Norvegia, Olanda şi Austria.
Republica Moldova s-a calificat și ea în finala de sâmbătă, în urma primei semifinale a concursului, care a avut loc marţi, la Kiev. În cadrul aceleiași semifinale au intrat in competitia de sâmbătă și Azerbaidjan, Grecia, Suedia, Portugalia, Polonia, Armenia, Australia, Cipru şi Belgia.
Ţările din grupul celor cinci mari plătitoare - Franţa, Germania, Spania, Marea Britanie şi Italia - sunt calificate, alături de ţara gazdă, Ucraina, direct în finală.
Eurovision este o competiţie muzicală internaţională anuală, la care participă ţările (42 la număr) ce deţin statutul de membru activ în cadrul European Broadcasting Union (EBU), cea mai importantă asociaţie a posturilor publice de televiziune din Europa. Concursul a fost transmis în fiecare an de la inaugurarea sa în 1956 şi este unul dintre cele mai longevive programe de televiziune din lume.
Finala de sâmbătă va începe la ora 21:00 și va fi transmisă în direct de SRF 1.
Ana Secară, Geneva